El Ple aprova la modificació de les ordenances fiscals corresponents a tres impostos i dos taxes   per a 2025
04 d’octubre 2024

![](/media/trfhsad4/img_0813_c.jpg?width=850&height=566.6666666666666)

El Ple de la Corporació Municipal va aprovar provisionalment ahir dijous, en la sessió ordinària d’octubre, la modificació de sis ordenances fiscals reguladores de tres impostos, dos taxes i una general de gestió per a 2025. Pel que fa als impostos, han sigut les ordenances de l’Impost de Béns Immobles (IBI), de l’Impost de Construccions, Instal·lacions i Obres (ICIO), i la de l’Impost sobre l’increment del valor dels terrenys de naturalesa urbana; quant a les taxes, la del servici de recollida de residus sòlids urbans i la referent a la utilització dels servicis i instal·lacions esportives i piscines municipals. A més, també l’ordenança general de gestió, inspecció i recaptació. Estos expedients van ser presentats pel regidor d’Hisenda, Toni Iborra.

La taxa pel **servici de recollida de residus sòlids urbans** s’ha modificat per adaptar-la a la llei. Es tracta d’una obligació per a tots els ajuntaments, provinent d’una normativa europea, que ve a dir que la taxa pel servici de recollida i transport de residus urbans no pot ser deficitària: els ajuntaments han de recaptar amb la taxa el 100 % del cost del servici. A més, la taxa ha de tendir al pagament per generació, la qual cosa vol dir que s’han d’establir mesures perquè les persones que generen menys residus o reciclen més paguen menys. En este sentit, l’ordenança recull uns percentatges de descompte en la quota de la taxa (aplicables a partir de 2026) en funció de les vegades que la ciutadania porte residus a l’Ecoparc o concerte amb la SAG la recollida de mobles, trastos, etc., durant 2025. L’ordenança manté els beneficis fiscals actuals: reducció del 89 % de la quota per a persones jubilades i pensionistes, amb una pensió inferior al SMI.

Segons l’expedient, la llei espanyola i la directiva europea tenen uns objectius molt ambiciosos: la reducció dels residus i l’increment del reciclatge, però això suposarà un increment en el cost del servici i, per tant, es tracta “de conscienciar les persones, a través de la butxaca, que la reducció de residus i el reciclatge és una tasca de tots”.

Amb la nova ordenança, els estudis econòmics que formen part de l’expedient indiquen que per cada vivenda el rebut passarà de 52 a 111 €. Això suposarà un augment de la recaptació de 2,8 milions d’euros.

Fins ara, els ajuntaments decidien quin percentatge del cost del servici recaptaven amb la taxa i quina part pagaven amb càrrrec al pressupost municipal.  

Pel que fa  a la taxa per la **utilització dels servicis i instal·lacions esportives i piscines municipals**, les modificacions són que s’ha eliminat la doble tarifa per a residents i no residents en el municipi (per sentència judicial que indica que no es poden aplicar preus diferents a residents i no residents), s’han reconfigurat les tarifes, a proposta del departament d’Activitat Física, Salut i Esports, i s’han inclòs exencions en la taxa per a esportistes d’elit, persones en situació de risc d’exclusió social i dones víctimes de violència de gènere.

Estos canvis suposaran un augment en la recaptació de 140 mil euros. Esta taxa no havia sigut revisada des de 2009, i amb estes modificacions es cobrirà el 12 % del cost del servici.

La modificació d’estes dos taxes s’ha aprovat per majoria amb els vots favorables de PSOE i EU-Podem, i els vots en contra de PP, IP, Vox i Compromís.                                   

Per una altra banda, quant a la modificació de l’ordenança de l**’IBI**, s’ha deixat el tipus de gravamen aplicable als béns immobles urbans, en el 0,4 % que és el mínim que la llei permet als ajuntaments. Segons els informes tècnics municipals, això suposarà un descens en els ingressos de 909.513 €. Amb esta baixada, es pretén pal·liar l’efecte de l’increment de la taxa de recollida de residus en la ciutadania. Este punt va ser aprovat per unanimitat.

A més, també va ser aprovada una modificació de l’ordenança reguladora de **l’Impost sobre Construccions, Instal·lacions i Obres** (ICIO) per agilitzar el procediment per a la concessió de beneficis fiscals en l’impost per construcció de VPO, per instal·lacions i obres destinades a l’eliminació de tanques arquitectòniques i per instal·lació de plaques solars. En tractar-se una modificació sols de qüestions de gestió, no té cap impacte financer. Este expedient va ser aprovat per majoria amb els vots favorables de PSOE, Compromís i EU-Podem; el vot en contra d’IP; i l’abstenció de PP i Vox.

Quan a l**’Impost sobre l’increment del valor dels terrenys de naturalesa urbana**, l’ordenança s’ha modificat per a canviar el sistema de gestió. Seguirà sent d’autoliquidació amb caràcter general, excepte en els casos que s’haja alienat un immoble en un procediment executiu municipal, que es gestionarà l’impost mitjançant liquidació. Els informes tècnics estimen una disminució de la recaptació de 22.308 € amb esta modificació. S’ha aprovat per majoria amb els vots favorables de PSOE i EU-Podem, i els vots en contra de PP, IP, Vox i Compromís.

També s’ha modificat l’ordenança fiscal **general de gestió, inspecció i recaptació** amb canvis normatius per a simplificar els procediments de recaptació. Esta aprovació, que no té impacte financer, va eixir avant amb els vots favorables de PSOE, EU-Podem i Compromís, i l’abstenció de PP, IP i Vox.

Es tracta d'aprovacions provisionals, de manera que ara els textos s'exposaran al públic durant 30 dies perquè aquelles persones interessades puguen examinar-los i presentar les reclamacions que estimen oportunes. Una vegada conclòs el termini, i si no es presenta cap reclamació, es donaran per aprovades definitivament i les ordenances començaran a aplicar-se l'1 de gener de 2025.

![](/media/teedfnsr/img_0829_c.jpg?width=499&height=333&mode=max)

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-la-modificacio-de-les-ordenances-fiscals-corresponents-a-tres-impostos-i-dos-taxes-per-a-2025/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-la-modificacio-de-les-ordenances-fiscals-corresponents-a-tres-impostos-i-dos-taxes-per-a-2025/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-la-modificacio-de-les-ordenances-fiscals-corresponents-a-tres-impostos-i-dos-taxes-per-a-2025/ "Linked In")
*   [](mailto:?body=https://aytosagunto.es/va/actualitat/el-ple-aprova-la-modificacio-de-les-ordenances-fiscals-corresponents-a-tres-impostos-i-dos-taxes-per-a-2025/)